Lausunto Hallituksen esityksestä 19.8.2016 uudeksi kirjastolaiksi

|  |  |  |
| --- | --- | --- |
| Valmisteleva työryhmä | Asko Rossi, pj Asko Autio, siht. Heidi Häivälä Catharina Latvala Kaisa Tolonen |  |
|  |  |  |

# Ehdotus uudeksi kirjastolaiksi on ollut työn alla noin puolitoista vuotta. Siitä on ollut useita työpajoja ja niissä on käyty aktiivista keskustelua. Uusia ideoita on tullut paljon. Ehdotus uudeksi laiksi koskee yleisiä kirjastoja. Se sisältää myös rakenteellisia muutoksia peruste­luineen. Otamme osaan niistä kantaa yksityiskohtaisesti ja ehdotamme täsmennyksiä tai muutoksia. OKM lakiesitys on ehyt selkeä kokonaisuus.

YKSITYISKOHTAISET MUUTOSEHDOTUKSET PERUSTELUINEEN

Käytiin läpi lakiehdotus ja sen perustelut pykälittäin. Kirjattiin lakiehdotukseen tekemämme muutosehdotukset perusteluineen. Ehdottamamme lisäykset on merkitty vihreällä ja poistot yliviivattuna punaisella.

## 2 § *Lain tavoite*

”Lain tavoitteen toteuttamisessa lähtökohtina ovat yhteisöllisyys, moniarvoisuus ja kulttuurinen moninaisuus.”

Muutetaan muotoon: Tavoitteen toteuttamisessa lähtökohtina ovat yhteisöllisyys, moniarvoisuus ja tasavertaisuus.

Perustelut muutosehdotukselle:   
Lakiehdotus on pelkistetty verrattuna voimassaolevaan lainsäädäntöön, mikä on lähtökohtaisesti hyvä asia. Lakitekstissä pitäisi kuitenkin pyrkiä myös yksiselitteisyyteen. Kulttuurinen moninaisuus ei ole terminä yksiselitteinen tai selkeästi määritelty. Tasavertaisuus on terminä sopivampi, sillä se kattaa kaikki kirjaston käyttäjäryhmät ja on selkeämmin määriteltävissä.

## 5 § *Kunnan vastuu*

3. momentti: Kunnan tulee yleisten kirjastojen toiminnan järjestämisessä olla tarpeen mukaan yhteistyössä muiden viranomaisten, kirjastoalan toimijoiden ja muiden yhteisöjen kanssa.

Muutetaan muotoon: Kunnan tulee yleisten kirjastojen toiminnan järjestämisessä olla tarpeen mukaan yhteistyössä muiden kuntien sekä viranomaisten, kirjastoalan toimijoiden ja muiden yhteisöjen kanssa.

Perustelut muutosehdotukselle:   
Tässä yhteydessä olisi syytä mainita erikseen kuntien välinen yhteistyö.

## 6 § *Yleisen kirjaston tehtävä*

1. momentti (suomenkielinen versio): ”tarjota pääsy aineistoihin, ~~tietoon~~ ja kulttuurisisältöihin”

Muutetaan muotoon: tarjota pääsy aineistoihin, informaatioon ja kulttuurisisältöihin

1. momentti (ruotsinkielinen versio): ”erbjuda tillgång till material, ~~uppgifter~~ och kulturellt innehåll”

Muutetaan muotoon: erbjuda tillgång till material, information och kulturellt innehåll.

Perustelut muutosehdotukselle:   
*Informaatio* on tähän asiayhteyteen sopivampi sana kuin *tieto*, jos noudatetaan informaatiotutkimuksen vakiintuneita käytäntöä käsitteiden *tieto* ja *informaatio* erittelystä. Termin muuttaminen varmistaisi myös suomen ja ruotsinkielinen tekstien yhdenmukaisen merkityksen (*informaatio* vrt. ruots. *information*). Sanalla *uppgifter* taas on eri merkitys kuin suomenkielisen version *tiedolla* tai ehdottamallamme *informaatiolla*.

2. momentti (ruotsinkielinen versio): ”tillhandahålla ~~en mångsidig och tidsenlig samling~~”

Muutetaan muotoon: tillhandahålla ett mångsidigt bestånd som kontinuerligt förnyas TAI tillhandahålla en mångsidig och uppdaterad samling

Perustelut muutosehdotukselle:  
Sanoilla ”tidsenlig samling” on eri merkitys kuin suomenkielisen version ”uudistuvalla kokoelmalla”.

3. momentti: ”edistää lukemista ja ~~kirjallisuutta~~”

Muutetaan muotoon: edistää lukemista ja kirjallisuuden tuntemusta

Perustelut muutosehdotukselle:  
Kirjallisuuden edistäminen voi ymmärtää kustannustoiminnan ja kirjailijantyön tukemisena tai kirjamyynnin kasvattamisena. Se voidaan myös yhdistää pelkästään kaunokirjallisuuteen. Kirjaston tehtäväksi tulisi kirjata ennemminkin kirjallisuuteen liittyvän tuntemuksen ja tiedon edistäminen.

5. momentti: ”tarjota tiloja oppimiseen, harrastamiseen, työskentelyyn ja kansalaistoimintaan”

Muutosehdotus: Idea aktiiviseen kansalaistoimintaan ja työskentelyn mahdollistamisesta on hyvä. Voidaanko kuitenkin olettaa, että joku kirjaston käyttäjä voisi vedota tähän momenttiin, jos hän haluaisi käyttää kirjastoa esimerkiksi veneveistämönä? Tulisiko määritelmiä työskentelystä ja kansalaistoiminnan luonteesta tarkentaa? Tähän lienee riittävä 12. § määrittely siitä, että käyttäjän toiminta ei saa aiheuta ”häiriötä kirjaston muille käyttäjille ja henkilökunnalle eikä vaarantaa kirjaston viihtyisyyttä ja turvallisuutta”.

6. momentti: ”edistää yhteiskunnallista ja ~~kulttuurista~~ vuoropuhelua”

Muutetaan muotoon: edistää yhteiskunnallista ja kulttuurien välistä vuoropuhelua

Perustelut muutosehdotukselle:  
*Kulttuurien välinen vuoropuhelu* on käsitteenä *kulttuurista vuoropuhelua* yksiselitteisempi.

## 7 § *Yleisen kirjaston toiminnan järjestäminen*

1. momentti: ”Yleisen kirjaston tulee olla kaikkien käytettävissä ja saavutettavissa.”

Kommentti: Voidaanko itsepalvelukirjastojen ikärajoja jatkossa perustella, jos lakiin on kirjattu vaatimus tasavertaisesta saavutettavuudesta? Lain on mahdollistettava toimipistekohtainen harkinta tilojen käytölle. Esimerkiksi palvelun taso osittain itsepalveluna toimivissa toimipisteissä voi vaihdella eri aikoina. Laissa pitäisi myös olla maininta omatoimiajoista ja palveluiden ikärajoista.

## 8 § *Yhteistyö*

1. momentti: ”Yleinen kirjasto toimii ja kehittää toimintaansa yhteistyössä muiden yleisten kirjastojen, Kansalliskirjaston, Varastokirjaston, Näkövammaisten kirjaston sekä ~~muiden~~ korkeakoulukirjastojen, oppilaitoskirjastojen ja erikoiskirjastojen kanssa.”

Muutetaan muotoon: Yleinen kirjasto toimii ja kehittää toimintaansa yhteistyössä muiden yleisten kirjastojen, Kansalliskirjaston, Varastokirjaston, Näkövammaisten kirjaston sekä korkeakoulukirjastojen, koulukirjastojen, oppilaitoskirjastojen ja erikoiskirjastojen kanssa.

2. momentti: ”Yleinen kirjasto voi tässä laissa tarkoitettujen tehtävien hoitamiseksi toimia yhteistyössä viranomaisten, kirjastoalan toimijoiden ja muiden yhteisöjen kanssa.”

Muutetaan muotoon: Yleinen kirjasto voi tässä laissa tarkoitettujen tehtävien hoitamiseksi toimia yhteistyössä viranomaisten, kirjastoalan toimijoiden, oman kunnan muiden toimialojen ja muiden kuntien sekä yhteisöjen kanssa.

Perustelut muutosehdotukselle: Oppilaitoskirjastojen lisäksi koulukirjastot tulisi mainita erikseen, sillä niiden kanssa tehtävä kirjastojärjestelmä- sekä aineistohankinta yhteistyö on usein erityisen tiivistä.

Tässä pykälässä olisi syytä mainita myös yhteistyö kunnan sisällä eri toimialojen välillä sekä kuntien välinen yhteistyö myös muiden kuin kirjastoalan toimijoiden kanssa. Esimerkiksi yhteistyö toisen kunnan tietohallinnon kanssa saattaa olla tarpeen kuntarajat ylittävissä kirjastojärjestelmäyhteistyössä sekä kirjastojen tarjoamien verkkopalveluiden ja niihin liittyvien palvelinratkaisujen tarjoamisessa.

## 10 § *Kehittämiskirjasto*

Kommentti: Asetusluonnos kehittämiskirjastojen, lukumäärästä ja toimialueista olisi hyvä saada tarkasteluun, jotta kehittämis­kirjastoille määriteltyjen tehtävien arviointi olisi mielekästä. Olisi hyvä myös tietää kehittämiskirjastoille niiden tehtävien suorittamiseksi myönnetyistä oikeuksista. Voidaanko kuntia esimerkiksi jatkossa velvoittaa tiiviimpään yhteistyöhön kehittämiskirjastojen kanssa?

Mikäli kehittämiskirjastoja on tarkoitus olla vähemmän kuin nykyisiä maakuntakirjastoja, mitä tapahtuu maakuntakirjastoille annetuin erikoisoikeuksin tehdyille turvakopioille ja digitoidulle aineistolle, jos maakuntakirjasto ei tulevaisuudessa enää olekaan kehittämis­kirjasto? Voidaanko aineistot luovuttaa joillekin uusista kehittämis­kirjastoista?

Niitä kehittämiskirjastoja, joiden yhtenä kehittämisen teemana on ruotsinkieliset kirjastopalvelut, tulee olla enemmän kuin yksi. Miten kehittämiskirjastojen välinen yhteistyö on tarkoitus organisoida? Sopimuspohjaisesti vai jollain muulla tavalla?

Kehittämiskohteinen valinta ja toteutusten rahoitus pitäisi olla mielekäs pitkällä aikavälillä. Mikä on kehittämiskirjastojen ja valtakunnallisen keskuskirjaston Helsingin keskinäinen suhde? Säilyykö Kirjasot.fi (Kifi) osana valtakunnallista keskuskirjastoa Helsinkiä vai lakkautuuko se? Onko Kifillä jokin rooli koko maata koskevien kehittämiskohteiden valinnassa ja niiden etenemisen seurannassa?

## 11 § *Maksuttomuus ja maksut*

2. momentti: Kunta voi periä myöhässä palautetuista aineistoista, varatun aineiston noutamatta jättämisestä ja muista kuin 1 momentissa tarkoitetuista yleisen kirjaston suoritteista kohtuullisen, enintään suoritteen tuottamisesta kunnalle aiheutuvien kokonaiskustannusten määrää vastaavan maksun (omakustannusarvo).

Muutetaan muotoon: Kunta voi periä myöhässä palautetuista aineistoista, kaukolainoista, varatun aineiston noutamatta jättämisestä ja muista kuin 1 momentissa tarkoitetuista yleisen kirjaston suoritteista kohtuullisen, enintään suoritteen tuottamisesta kunnalle aiheutuvien kokonaiskustannusten määrää vastaavan maksun (omakustannusarvo).

Perustelut muutosehdotukselle: Lakiehdotuksessa jää epäselväksi, saako postimaksut periä asiakkaalta. Ovatko kehittämiskirjastojen antamat kaukolainat maksuttomia asiakkaille vai ainoastaan niitä tilanneille kirjastoille? Mikäli kaukolainoista voidaan jatkossakin periä asiakkailta kokonaiskustannusten määrää vastaava maksu, olisi se kirjattava tähän momenttiin.

Kuljetusmaksu voi olla synonyymi varausmaksulle. Varaus­maksujen poistaminen mahdollistaa sen, että kirjastoaineistoja käytetään nykyistä enemmän. Usein aineiston kuljettamisesta kimpan sisällä peritään asiakkaalta maksu. Mikäli varausmaksu poistetaan, mutta kirjastot voivat periä asiakkailta varatusta aineistosta kuljetusmaksua, niin se voi näin toteutuessaan vesittää idean varausmaksujen poistamisesta asiakkailta.

## 12 § *Kirjaston käyttäjän velvollisuus*

Muutetaan pykälän nimi muotoon ”Kirjaston käyttäjän velvollisuudet” ja lisätään siihen 2. momentti:  
”Kirjaston käyttäjällä on velvollisuus noudattaa kirjaston laatimia käyttösääntöjä.”

Perustelut muutosehdotukselle: Sitoutuminen käyttösääntöjen noudattamiseen tulisi mainita käyttäjien velvollisuuksista määrittävässä lakipykälässä.

## 14 § *Lainauskielto ja kirjaston käyttökielto*

2. momentti: Kirjaston käyttäjä voidaan asettaa määräaikaiseen, enintään 60 päivää kestävään kirjaston käyttökieltoon, jos hän ~~toistuvasti~~ laiminlyö tai rikkoo kirjaston tilojen käyttöä ja turvallisuutta koskevia 13 §:ssä tarkoitettujen käyttösääntöjen määräyksiä.

Muutetaan muotoon: Kirjaston käyttäjä voidaan asettaa määräaikaiseen, enintään 60 päivää kestävään kirjaston palveluiden ja tilojen käyttökieltoon, jos hän laiminlyö tai rikkoo kirjaston tilojen käyttöä ja turvallisuutta koskevia 13 §:ssä tarkoitettujen käyttösääntöjen määräyksiä.

Perustelut muutosehdotukselle:-Mahdollisuus tilojen käyttökieltoon tulisi selvyyden vuoksi kirjata erikseen, sillä oleskelua kirjastotilassa ei välttämättä mielletä kirjaston käytöksi. Myös sana *toistuvasti* tulisi poistaa, sillä se rajoittaa harkinnanvaraisesta käyttökiellon asettamista tapauksissa, joissa yksittäinen rike on erityisen vakava.

## 16 § *Osaaminen ja johtaminen*

Kommentti:

Lausunnon valmistelussa mielipiteet jakautuivat: osa kannatti, että lakiesitys toteutetaan esitetyssä muodossa. Sitä perusteltiin kirjastojen työntekijöiden ammattitaidon monipuolistamisella, että voidaan palkata juuri halutun sisältöistä ammattiosaamista.

Toinen osa ehdotti, että ennen osaamisvaatimusten muuttamista pitäisi muutosten vaikutukset alan kirjastokoulutuksen järjestämi­seen Suomessa selvittää perusteellisesti. Uudistuksista tarvittaisiin vaikutusten arvio, jota ei ehdi toteuttaa tällä aikataululla. On myös kyseenalaista saavutetaanko muutoksella sen tavoitteena olevaa kirjastoalan sukupuolisen tasa-arvon parantumista.

## 17 § *Rahoitus*

Kommentti: Lakiehdotuksen perusteluissa on maininta, että lailla ”ei arvioida olevan valtiontaloudellisia vaikutuksia”. Maakuntakirjas­tojen muuttuessa kehittämiskirjastoiksi on kehittämiskirjastojen määrää kuitenkin tarkoitus vähentää ainakin kuudella kirjastolla. Mitä tapahtuu näiden maakuntakirjastojen ennen saamille valtion-avustuksille? Jaetaanko rahat uusien kehittämiskirjastojen toimin-taan vai käytetäänkö ne lakiehdotuksen muiden mahdollisten talousvaikutuksien tasaamiseen?

Kirjastoautojen hankinta tulisi palauttaa harkinnanvaraiseksi, niin että OKM voi myöntää kunnille avustusta kirjastoautojen hankintaan. Tämä tukisi kirjastopalveluiden hyvää saavutettta­vuutta ja mahdollistaisi kuntalaisille yhdenvertaiset mahdollisuudet sivistykseen ja kulttuuriin.

\*\*\*

# Toimintaympäristöt muuttuvat jatkossa nopeasti. Suomen kaikki kirjastot voi nähdä myös yhtenä suurena kokonaisuutena yleisten kirjastojen lisäksi tieteelliset ja erikoiskirjastot mukaan lukien. Tulevaisuudessa kaikkia näitä kirjastoja koskevien lakien tarkastelu samalla kertaa voi antaa hyviä metatason kehitysnäkymiä. Kaikkia kirjastoja koskevat strategiat ja kokoelmapoliittiset linjaukset olisi hyvä nähdä yhtenä samoihin päämääriin pyrkivänä jatkumona. Avoin pääsy informaatioon tulisi voida turvata kirjastojen asiakkaille pitkällä aikavälillä.

|  |  |  |
| --- | --- | --- |
|  |  |  |

Porvoo 22.9.2016

Hilding Mattsson Merja Kukkonen Asko Rossi

*Sivistysjohtaja Kulttuuri- ja vapaa-aikajohtaja Kirjastopalvelupäällikkö*